Patricia Highsmith

Patricia Highsmith (egentlig Mary Patricia Plangman; 1921–1995) var en amerikansk forfatter som tilbrakte mesteparten av livet i Europa. Highsmith skrev også under pseudonymet Claire Morgan.

Hun skrev for det meste psykologiske spennings- og kriminalromaner, i tillegg til en rekke noveller. Flere av bøkene hennes er blitt filmatisert og dramatisert. Debutromanen hennes, Strangers on a Train («Billett til helvete»), ble filmatisert av Alfred Hitchcock i 1951 med tittelen Farlig reisefølge.

Hennes andre roman, The Price of Salt, ble skrevet under pseudonym og omhandlet et lesbisk kjærlighetsforhold. Den ble senere utgitt som Carol, og da under forfatterens egentlige navn, og filmatisert i 2015 med Cate Blanchett i hovedrollen.

Karakteristisk for kriminalromanene hennes er at de i mindre grad er opptatt av forbrytelsen og dens oppklaring enn av romanpersonenes historie og indre liv – og hva det var som drev helt alminnelige mennesker til å begå forbrytelsen. 

Til sammen skrev Highsmith 22 romaner, 16 av disse er oversatt til norsk. I tillegg foreligger mange av novellene hennes på norsk, både i egne samlinger og i diverse antologier.

Highsmith er særlig kjent for sin serie om svindleren Tom Ripley, ofte omtalt som «Ripliaden». Fire av de fem bøkene i denne serien er oversatt til norsk. Den første boken, The Talented mr. Ripley, er filmatisert to ganger, først av René Clément i 1960 som Het sol og deretter i 1999 av Anthony Minghella som Den talentfulle mr. Ripley.

 Bibliografi 
 Romaner 
 1950: Strangers on a Train – på norsk i 1968 som Billett til helvete, oversatt av Inger Hagerup (Gyldendal)
 1952: The Price of Salt (som Claire Morgan) (i 1990 utgitt på nytt som Carol og i eget navn) – på norsk i 2003 som Saltets pris, oversatt av Ika Kaminka (Pax forlag)
 1954: The Blunderer – på norsk i 1973 som Forloren hare, oversatt av Leif Toklum (Gyldendal)
 1955: The Talented Mr. Ripley – på norsk i 1960 som Den talenfulle mr. Ripley, oversatt av Colbjørn Helander (Gyldendal)
 1957: Deep Water – på norsk som Dypt vann, oversatt av Inger Hagerup (Gyldendal, 1959) 
 1958: A Game for the Living 
 1960: This Sweet Sickness – på norsk i 1960  som Mord for Annabelle, oversatt av Jens Arild Hammersgaard (Grafisk forlagsservice)
 1962: The Cry of the Owl – på norsk i 1982 som Uglen i mørket, oversatt av Arne Moen (Gyldendal)
 1964: The Two Faces of January – på norsk i 1967 som Morderens to ansikter, oversatt av Sissel Skonnum (Gyldendal)
 1964: The Glass Cell – på norsk i 1967 som Sov godt mr. Carter, oversatt av Aase Rørvik (Gyldendal)
 1965: A Suspension of Mercy, også utgitt med tittelen The Story-Teller – på norsk i 1977 som Generalprøven, oversatt av Daisy Schjelderup (Gyldendal)
 1967: Those Who Walk Away 
 1969: The Tremor of Forgery – på norsk i 1984 som Falskhetens frykt, oversatt av Harald Holt (Stålung forlag)
 1970: Ripley Under Ground – på norsk i 1976 som Den fordekte mr. Ripley, oversatt av Daisy Schjelderup (Gyldendal)
 1972: A Dog's Ransom 
 1974: Ripley's Game 
 1977: Edith's Diary 
 1980: The Boy Who Followed Ripley – på norsk i 1982 som Den forfulgte mr. Ripley, oversatt av Per Kristian Gudmundsen (Gyldendal)
 1983: People Who Knock on the Door 
 1986: Found in the Street 
 1991: Ripley Under Water – på norsk i 1994 som Ripley under vann, oversatt av Per Kristian Gudmundsen (Gyldendal)
 1995: Small g: a Summer Idyll 

Referanser

 Eksterne lenker 





Kategori:Forfattere fra USA